上宣副定甫十二韻
作者：汪夢斗
朝代：宋

paragraphs: 建鄴古都會，東南氣勢雄。
宣流分漢使，禮樂有周公。
自是通儒術，元非急治功。
一江秋色外，九郡月明中。
雲澤遍田里，聲華徹昊穹。
藩方小盤薄，廊廟即舂容。
力可安燕祚，學能傳孔宗。
經綸方寸起，勳德古人同。
妄息五官寂，靈存萬慮空。
井寒那起浪，木靜不驚風。
定者心之主，行兮用以充。
蒼生望霖雨，寧久蟄泥龍。